Direzion
1 1 Pauli, Silvan e Timoteu a la Glesie di chei di Tessaloniche, in Diu nestri Pari e tal Signôr Gjesù Crist: 2 gracie a vualtris e pâs de bande di Diu nestri Pari e dal Signôr Gjesù Crist.
Il judizi di Diu confuart inte persecuzion
3 O scugnin ringraciâ Diu in ogni moment par vualtris, fradis, come ch’al è just, parcè che la vuestre fede e cres fûr di misure e l’amôr di un viers di chel altri al è fin parsore; 4 che di fat ancje nô si vantìn di vualtris denant des Glesiis di Diu, pe vuestre perseverance e pe vuestre fede in dutis lis vuestris persecuzions e tribulazions ch’o sopuartais. 5 Chest al è un segnâl dal judizi just di Diu, che us stimarà degns di chel ream di Diu che o scombatarês ancjemò par lui. 6 Di fat al è just che Diu al fasi tribulâ chei che us lambichin 7 e che us solevi vualtris, tribulâts insieme cun nô, cuant che il Signôr Gjesù si pandarà dal cîl insieme cui agnui de sô potence, 8 tal fûc imborât, par fâ vendete di chei che no vuelin ricognossi Diu e no ubidissin al vanzeli dal Signôr nestri Gjesù. 9 Chei li a saran cjastiâts cuntune condane eterne, lontans de muse dal Signôr e dal sflandôr de sô potence , 10 cuant che in chê dì al vignarà par jessi glorificât tai siei sants e par jessi contemplât in ducj chei ch’a àn crodût, parcè che la nestre testemoneance fra di vualtris e je stade crodude.
11 Par chel nô o preìn simpri par vualtris, par che il nestri Diu us fasi degns de sô clamade e cu la sô potence al colmi dute la vuestre volontât di ben e dute la vore de vuestre fede, 12 par che in vualtris al sedi glorificât il non dal Signôr nestri Gjesù e vualtris in lui, par glorie dal nestri Diu e Signôr Gjesù Crist.
fur_Latn fur_Latn fur_Latn fur_Latn fur_Latn